Vnssen vrijntliken groth mith alles gudes to voren gescreuen. Ersamen woluisen werdigen heren trwe gynnerss vnde gude nobers, wij don iw witligh, dat vor wnss iss gekamen wnsser gnedigiste here hogboren vorstes koning Cristiern, Danemarkz, Norwegz koning etc. wtgeborenn vnde erwelter to Suedenn etc., hertug in Slesuik, Holsten, Stormer vnde Dijtmersken, grewe to Oldenborg vnde Delmenhorst, trwe wndersate Hans wan Eijcken vor ganss rikes radt, hir mit deme adele hir vorsamelt to Aboo, vnde heuet sijck hog beklaget vor vnss, dar wy seten to Aboo vp dem rathuss, vnde heuet vor vnss gesecht woe dat Euert Bur heuet em groten schaden gedan vnde heuet em vor schreuen to Lubek an sijnen maschap Hans Roch woe dat Hans van Eijcken scholde schuldig sijn dre hundert rijnsche gulden; dar om bauen heuet Hans Rock sijn schijp bekumert vnde heuet em dar jn rechts drangh geholden all den ssomer, vnde dar en bauen heuet de arme man sijn schijp vnde gelt ver laren, den schaden denckt he an sijn arue to suken vnde dusse vor genante Hans van Eijcken nij hely neck (!) eder penick schuldig was, vnde dar enn bauen schepte Euert Bur ijn sijn schijp vijrtiu stro wassen, dar heuet he ock gen ffragh vor gek[r]igen etc. Jtem ersammen heren, noch heuet sijck Hans vor vnss beklagat woe dat dar jw mede borger Bartult Bomhower ijs eme schuldig vij hundert mark rigisch vor ssijn huss vnde so menijch ijar rente. Ersamen heren, dijt schrijf wij iw to van wnssen genedijgen heren wegen, dat gij ijt so flijen, dat de arme mann mach bij ijt sijn komen, vp dat dar gen arger van enn kome. Hijr in Gode den Heren beuell to ewijch tijth. Gescreuen to Aboo vp sancte Dionisiis dach anno etc. 1520. Hemmyng Gadd, electus to Lincoping. Her Ake Örianson, to Tauesthus. Knut Erijcsson. Henric Stensson, rikes rades in Sueden. Borgermestere vnde raedt to Aboo, jw gude vrijnden. Adress: Demen (!) ersamen woluisen werdigen leuen heren borgermestere vnde radtlijdhe tho Reffwel, vnssen sijnderlige guden vrijnden.